Anexa 3 la Hotărârea Consiliului Local al Municipiului Craiova nr.303/2025


REGULAMENT
Activitatea privind funcţionarea cimitirelor aflate sub autoritatea Consiliului Local al Municipiului Craiova

Art. 101. Prezentu capitol se aplica activității de funcționare a cimitirelor aflate sub autoritatea Consiliului Local al Municipiului Craiova și privește regimul acestor cimitire ca bunuri aparținând domeniului public al municipiului Craiova, modul de administrare al acestora, drepturile și obligațiile născute din concesionarea locurilor de veci, precum și alte aspecte legate de înhumarea și păstrarea memoriei celor decedați prevăzute prin alte legi speciale.
Art. 102. (1) Cimitirul este locul sacru în care trăiesc viață veșnică înaintașii noștri și totodată locul ce adăpostește valori inestimabile de artă și istorie ce trebuie protejate.   
	  (2) În sens tehnic, prin cimitir, se înțelege locul special amenajat și dotat, destinat înhumării, exhumării și reînhumării persoanelor decedate, cu respectarea dispozițiilor sanitare și antiepidemice legale, cât și executării altor lucrări și operațiuni specifice, legate de funcționarea și administrarea sa.
	  (3) Sunt interzise înmormântările în locuri neautorizate.
Art. 103. Terenurile având destinația de cimitir și prevăzute în prezentul capitol constituie domeniul public al Municipiului Craiova și sunt date în administrarea operatorului.
Art. 104. (1) Cimitirele aflate în administrarea operatorului sunt: 
a)	Cimitirul UNGURENI – situat în str. Pinului, nr.47;
b)	Cimitirul SINEASCA – situat în str. G. Enescu, nr.66 B;
c)	Cimitirul CRAIOVA NORD – situat în str. Aleea IV Șimnic, nr.89;
d)	Cimitirul DOROBANŢIA – situat în str. Buzăului, nr.1.
	(2) În funcție de zona de amplasare și calitatea serviciilor, cimitirele arătate la alin.(1) se împart în categoria I-a și categoria a II-a.
	(3) În categoria I-a intră cimitirele UNGURENI, SINEASCA și CRAIOVA NORD.
	(4) În categoria a II-a intră cimitirul DOROBANŢIA.
Art. 105. (1) Înființarea, extinderea, desființarea, organizarea și administrarea cimitirelor aflate pe terenuri aparținând domeniului public al Municipiului Craiova se face cu respectarea condițiilor legale, a planurilor de sistematizare, în baza hotărârilor adoptate de Consiliul Local al Municipiului Craiova.
	(2) Cimitirele nou înființate se vor amplasa, de regulă, în afara localității. Pentru noul amplasament, nivelul apelor subterane trebuie să fie la o adâncime naturală mai mare de 3 m sau menținut ca atare prin drenaj.
Art. 106. (1) Terenul aparținând fiecărui cimitir este împrejmuit cu gard.
	    (2) În interior, cimitirul este organizat în parcele, rânduri și plațuri. Între rânduri și parcele sunt stabilite alei de acces. Parcelarea existentă până la adoptarea prezentului capitol se păstrează conform planurilor după care a fost concepută.
	    (3) Plaţul sau locul de veci poate fi compus din unul sau mai multe locuri de înhumare cu dimensiuni de 1,20/2,50 m pentru locurile nou constituite și de 1,50/3,00 m pentru locurile vechi constituite. Plaţul mai poate să cuprindă și un spațiu de acces între locurile de înhumare pentru îngrijirea acestora și trecere, acolo unde există posibilitatea. Plaţul nu poate fi însă extins în detrimentul aleilor de acces public în cimitir.
	    (4) Locul de înhumare poate să fie simplu ori tip “groapă boltită” simplă, suprapusă, “groapă suprapusă cu capac” (cu 1 până la 3 nivele), cavou cu patru sau șase cripte sau cavou suprateran.

A) Atribuirea în folosință, amenajarea și întreținerea locurilor de înhumare
Art. 107.  Locurile de înhumare din cimitirele sunt atribuite în concesiune, la cerere, în condițiile legii și prevederilor prezentului capitol.
Art. 108.  (1) Locurile de înhumare pot fi atribuite în concesiune, astfel: 
a)	pentru o durată de 7 ani, după decesul unei persoane, pe baza aprobării cererii de către Comisia de Pompe Funebre, a operatorului, cu plata integrală și anticipată a redevenței;
b)	pentru o durată de 25 de ani, cu sau fără caz de deces, pe baza aprobării cererii de către Comisia de Pompe Funebre, a operatorului, cu plata integrală și anticipată a redevenței;
    (2) În situațiile prevăzute la alin.(1) lit. a) și b), titular al concesiunii va fi ruda cea mai apropiată de decedat, respectiv soț/soție, copil, părinte, frate, soră sau alte rude, în ordinea gradului de rudenie, în baza declarației scrise a solicitantului înhumării și a înscrisurilor doveditoare în acest sens.
    (3) Locurile de înhumare atribuite anterior anului 2000 cu specificarea “pe veci” și care ulterior au fost trecute într-un regim de concesionare pe 7 sau 25 de ani, dobândesc regimul de locuri atribuite în concesionare pe termen limitat. Acest regim se dobândește la cerere, pe baza evidențelor operatorului, precum și actelor prezentate de partea interesată în dovedirea cererii.
Art. 109. (1) Locurile de veci se concesionează la cerere in caz de deces, la solicitarea: 
a) persoanei care s-a angajat prin contract că se va îngriji de înmormântare;
b) persoanei stabilită prin testamentul defunctului;
c) în lipsa testamentului, soțul/soția persoanei decedate, care a trăit în aceeași locuință cu persoana decedată în ultima parte a vieții;
d) altei rude apropiată a decedatului, până la gradul al IV-lea inclusiv, care au domiciliul stabil in Municipiul Craiova.
	  (2) Unei familii i se poate atribui un singur loc de veci, doar în situații de excepție putând beneficia de un al doilea loc prin hotărâre a Comisiei de Pompe Funebre, a operatorului. Prin familie, în sensul prezentului articol, se înțelege soțul/soția și copiii.
	 (3) În cazuri cu totul speciale, se pot concesiona locuri de veci persoanelor cu boli cronice cu risc de mortalitate ridicat și boli incurabile în baza actelor medicale eliberate de medicul specialist și celor cu vârsta peste 75 de ani, care au domiciliul stabil în Municipiul Craiova.
	 (4) Comisia de Pompe Funebre va dispune cu privire la atribuirea locurilor de înhumare pe termen limitat prevăzute la art. 108 alin. (1) lit. a) și b) din prezentul capitol, precum si in toate situațiile apărute în activitatea de funcționare a cimitirelor administrate de operator.
 (5) Fiecare concesionar al locului de veci are posibilitatea de a achita un tarif în cuantumul aprobat de autoritatea administrației publice locale prin hotărâre de consiliu, administratorului cimitirului, în vederea întreținerii locului de veci.
Art. 110.  (1) Se vor atribui, fără plată, locuri de înhumare, după cum urmează:
a)	veteranilor de război, invalizilor de război și văduvelor de război, în conformitate cu prevederile Legii 44/1994 cu modificările și completările ulterioare;
b)	foștilor deținuți politic, deportaților și victimelor oprimării comuniste, refugiaților în conformitate cu prevederile Decretului nr. 118/1990, cu modificările și completările ulterioare și ale Legii nr. 189/2000, cu modificările și completările ulterioare;
c)	urmașilor eroilor martiri ai Revoluției în conformitate cu prevederile Legii nr. 341/2004, cu modificările și completările ulterioare;
d)	cavalerilor ordinelor naționale, în conformitate cu prevederile Legii nr. 29/2000, cu modificările și completările ulterioare;
e)	participanților la acțiuni/misiuni militare și urmașilor acestora, în conformitate cu prevederile Legii nr. 168/2020, cu modificările și completările ulterioare;
f)	altor persoane beneficiare ale acestui drept în temeiul unei legi speciale actuale sau viitoare.
	 (2) Pentru aceste categorii de persoane se vor anexa la cerere acte doveditoare.
	 (3) Atribuirea locului de înhumare se face în prezența titularului concesiunii, se întocmește actul de concesiune, după care administratorul cimitirului întocmește fișa de concesiune.
	 (4) La întocmirea actului de concesiune, concesionarul semnează actul prin care ia cunoștință despre drepturile și îndatoririle ce revin ambelor părți în conformitate cu prevederile prezentului capitol.
        	(5) Atribuirea unui loc de veci cu titlu gratuit se refera la un singur loc, iar scutirea de plata este valabilă doar pe perioada vieții beneficiarului legii speciale, reconcesionarea ulterioară fiind supusă taxelor de reconcesionare în vigoare la momentul solicitării.
	 (6) Persoanele care deja dețin în concesiune un loc de veci și sunt beneficiare ale drepturilor prevăzute de art. 110 (1), pot solicita prin cerere scrisă reconcesionarea cu titlu gratuit.
Art. 111. Atribuirea prin concesiune a locurilor de înhumare se face în ordinea numerică a acestora în parcelele nou-înființate sau în locurile rămase libere, prin plata redevenței, în termenul prevăzut de prezentul capitol.
Fiecare loc de înhumare trebuie să aibă continuitate la plata concesiunii.
Art. 112. (1) Pentru locurile de înhumare nou atribuite, unei persoane i se poate atribui în folosință, pe 7 ani sau pe 25 de ani, numai un singur loc de înhumare, într-unul din cimitirele administrate de operator. 
	    (2) În locul prevăzut la alin. (1) vor putea fi înhumați titularii dreptului de concesiune sau oricare altă persoană, numai cu acordul concesionarului, exprimat în scris.
	    (3) Atribuirea membrilor aceleiași familii a mai multor locuri de înhumare fără respectarea prevederilor art. 109 (2) este nulă de drept și atrage încetarea dreptului ce concesiune asupra locurilor dobândite cu nesocotirea prevederilor art. 112 (1).
Sancțiunea se aplică doar pentru locurile de înhumare nou atribuite.
Art. 113. (1) La cererea celor interesați, cu aprobarea Consiliului Local al Municipiului Craiova, Comisia Pompe Funebre va putea acorda în folosință gratuită pe o durată de 7 ani, locuri de veci necesare înhumării persoanelor lipsite de orice posibilitate materială sau fără aparținători. Cheltuielile ocazionate cu înhumarea în aceste cazuri de excepție conform legii vor fi suportate din bugetul Consiliului Local al Municipiului Craiova;
(2) După împlinirea termenului prevăzut la alin. (1), în funcție de necesitățile Comisiei Pompe Funebre se va putea efectua exhumarea celui decedat.
	    (3) Osemintele se îngroapă în locul în care persoana a fost înhumată la o adâncime de 2,5 m, iar acesta va rămâne în evidențele Comisiei Pompe Funebre din cadrul opertorului, ca fiind loc liber.
Art. 114.  (1) Dreptul de folosință asupra locurilor de înhumare, încetează: 
a)	la expirarea duratei termenului de concesionare și cu prealabila notificare din partea operatorului;
b)	titularul dreptului de concesiune renunță la acest drept în favoarea Administrației Cimitirelor printr-o declarație notarială, renunțătorul având dreptul la despăgubirea aferentă reprezentată de concesiunea achitată;
c)	în cazurile prevăzute la art.112 alin.(3);
d)	în cazul în care titularului i se atribuie un alt loc de înhumare;
e)	în caz de părăsire sau de menținere în stare de neîngrijire și fără însemne funerare pe o perioadă mai mare de 2 ani, a locurilor de înhumare și a lucrărilor funerare, cu prealabila notificare din partea operatorului;
f)	Pentru neplata cheltuielilor de întreținere timp de 3 ani consecutivi.
	(2) Administrația Cimitirelor acordă un termen de 90 de zile de la data expirării termenului de concesiune, pentru plata reconcesionării. În acest sens titularii concesiunii vor fi notificați la ultimul domiciliu cunoscut.
	(3) După expirarea termenului acordat prin notificarea prealabilă, concesionarul pierde dreptul de reconcesionare asupra locului de înhumare respectiv și acesta intră în circuitul de repartizare a locurilor libere.
Art. 115.  (1) În cazul în care dreptul de concesiune asupra locurilor de înhumare a încetat potrivit prevederilor art. 114 și pe aceste locuri există lucrări funerare, titularii acestora vor fi notificați, iar în cazul neprezentării în termen de 90 de zile pentru clarificarea situației, lucrările funerare trec în proprietatea municipiului Craiova în condițiile accesiuni imobiliare.
	    (2) Dacă titularii dreptului de concesiune nu au urmași, lucrările funerare rămân în proprietatea municipiului Craiova în condițiile accesiunii imobiliare și respectiv în administrarea operatorului, putând să fie atribuite de către Comisia de Pompe Funebre, pe bază de evaluare și licitație. 
Noul proprietar al lucrărilor funerare dobândește și dreptul de concesiune asupra locului de înhumare pe care sunt executate lucrările funerare, achitând taxa de concesiune în funcție de regimul locului de înhumare, cu respectarea prevederilor art. 112 alin. 3 din prezentul capitol.
Art. 116. (1) În cazul în care dreptul de concesiune asupra locurilor de înhumare a încetat și dacă în ele sunt înhumate personalități reprezentative pentru viața social-culturală, științifică și sportivă craioveană sau monumentele funerare în sine reprezintă o valoare artistică sau istorică deosebită, aceste locuri nu pot fi trecute pe lista comisiei ca locuri libere și nici lucrările funerare nu pot face obiectul înstrăinării, rămânând în domeniul public.
 	(2) Din prezentul capitol sunt exceptate mormintele și operele comemorative de război din cimitirele SINEASCA și UNGURENI, ce se supun regimului special prevăzut de Legea nr. 379/2003 privind regimul mormintelor și operelor comemorative de război, iar cele care sunt înscrise în Lista monumentelor istorice se supun regimului juridic stabilit prin acest act normativ si al celui reglementat prin Legea nr. 422/2001 privind protejarea monumentelor istorice, cu modificările și completarile ulterioare, precum și oricăror altor norme legale incidente.
Art. 117. Titularii dreptului de folosință a locurilor de înhumare au obligația să amenajeze și să întrețină aceste locuri, asigurându-le un aspect cât mai plăcut.
B) Construcții și amenajări
Art. 118. (1) La locurile de înhumare se vor executa următoarele lucrări :
a)	la locurile atribuite în mod gratuit persoanelor defavorizate, cu venituri mici și care au beneficiat sau beneficiază de ajutor social se pot executa lucrări simple, cruci, borduri și împrejmuiri.
b)	la locurile de înhumare atribuite în concesiune pe o durată de 25 (douăzeci și cinci) de ani se vor executa lucrări subterane prevăzute la art. 106 alin. (4) din capitol și lucrări supraterane de artă și cavouri.
	 (2) Lucrările supraterane de tip cavou se execută pe baza autorizației de construire, în condițiile Legii nr. 50/1991, cu modificările și completările ulterioare.
Art. 119. (1) Executarea lucrărilor funerare se face numai de către operator, iar în situația în care operatorul nu execută anumite tipuri de lucrări, acestea se pot face și de către concesionar cu acordul operatorului.
Cât privește situația operelor de artă, aceasta este reglementată prin legi speciale, ca și evidența acestora.
	(2) Dispozițiile prezentului articol nu se aplică mormintelor și operelor comemorative de război din cimitirele SINEASCA și UNGURENI ce se supun regimului special prevăzut de Legea nr. 379/2003 privind regimul mormintelor si operelor comemorative de război, cu modificările și completările ulterioare, iar cele care sunt înscrise în Lista monumentelor istorice se supun regimului juridic stabilit prin Legea nr. 422/2001, cu modificările și completările ulterioare.
	 (3) În toate situațiile executantul lucrării va asigura curățirea locului de execuție și al aleilor de acces.
Art. 120. Pentru lucrările executate de către operator, titularii dreptului de concesiune vor plăti anticipat, sume fixe, diferențiat pe tipuri de lucrări, stabilite prin hotărâre de Consiliu Local la propunerea Consiliului de Administrație al operatorului.
Art. 121. (1) Cavourile se pot executa numai cu respectarea prevederilor legale în materie de construcții.
	 (2) În cazul încetării dreptului de concesiune asupra unor locuri de veci, persoana care va dobândi dreptul de proprietate asupra lucrării funerare prin licitație organizată de operator, va dobândi și dreptul de concesiune asupra locului de înhumare pe care este construită lucrarea, cu obligația ca noul concesionar să păstreze osemintele existente, în locul respectiv.
	 (3) În situația în care titularii dreptului de concesiune nu au urmași sunt aplicabile dispozițiile art. 109 (2).
C) Reguli referitoare la inhumare, deshumarea, și transportul persoanelor decedate
Art. 122. (1) Înhumarea persoanelor decedate se face numai pe baza certificatului de deces sau a adeverinței eliberate de Oficiul Stării Civile care a înregistrat decesul în situația în care decesul cetățenilor români ce urmează a fi înhumați s-a produs și înregistrat în străinătate, cu plata anticipată a tarifelor pentru înhumare, achitată la Biroul Administrare Cimitire, iar manopera pentru înhumare va fi asigurată contra cost de operator.
	(2) În cazul persoanelor decedate în alte localități, înhumarea în unul din cele 4 (patru) cimitire aflate sub autoritatea Consiliului Local al Municipiului Craiova, se face numai în baza adeverinței de înhumare și a avizului sanitar de transport de cadavre umane, eliberat de autoritatea locală de sănătate publică.
Art. 123. Pentru înhumările ce urmează a se face în locurile deja atribuite, înhumarea altor persoane se va face în baza declarației scrise a titularului de concesiune.
Art. 124. (1) Persoanele decedate vor putea fi depuse înainte de înhumare pentru cel mult 72 ore, numai pe baza certificatului de îmbălsămare, la capela bisericii din cadrul cimitirului în care se află locul de veci.
	 (2) În capelele prevăzute în alin. (1) nu pot fi depuse persoanele decedate din cauza unor boli contagioase. 
Art. 125. (1) Deshumarea persoanelor decedate se poate face numai după 7 (şapte) ani de la data înhumării pe baza aprobării date de Comisia Pompe Funebre, a operatorului.
	(2) În mod excepțional, deshumarea se poate face și înainte de expirarea termenului prevăzut la alin. (1), în următoarele situații:
a)	după împlinirea termenului de 1 an de la data înhumării și numai în perioada noiembrie – martie a fiecărui an, pe baza adeverinței eliberate de centrele sanitare și antiepidemice teritoriale, în scopul reînhumării persoanelor decedate deshumate, în alt loc de înhumare;
b)	indiferent de data când a avut loc înhumarea pe baza dispoziției date, potrivit legii, de parchet sau de instanțele judecătorești.
	(3) Decedații neidentificați și cei nerevendicați de către aparținători, nu vor putea fi deshumați la cererea rudelor.
Art. 126. Deshumarea osemintelor decedaților înhumați în urmă cu 7 ani și reînhumarea lor, se poate face în tot timpul anului, pe baza aprobării date în acest scop de Biroul Administrare Cimitire al operatorului.
Art. 127. Deshumările și reînhumările se fac de către Administrațiile Cimitirelor din cadrul operatorului la cererea și în prezența familiei persoanei decedate (rude pana la gradul IV inclusiv) sau al unui reprezentant al acesteia, cu respectarea normelor sanitare antiepidemice.
Art. 128. (1) Transportul persoanelor decedate în vederea înhumării în aceeași localitate sau în altă localitate se face numai cu autovehicule mortuare, special amenajate, cu respectarea normelor antiepidemice.
	(2) Unitățile specializate de pompe funebre, pot asigura în condițiile prevăzute la alin.(1) și cu respectarea normelor și convențiilor internaționale, transportul pe teritoriul tării a persoanelor decedate în străinătate, care urmează să fie înhumate în țară și a celor decedate în țară, care urmează să fie înhumate în străinătate.
D) Drepturile și obligațiile titularilor de folosință a locurilor de înhumare
Art. 129. Titularii dreptului de concesiune asupra locului de înhumare au toate drepturile prevăzute de lege și capitol cu privire la atribuire, amenajare, întreținere, executarea de construcții și alte lucrări, înhumare, deshumare și reînhumare, transportul și comemorarea persoanelor decedate.
Art. 130. (1) Titularii dreptului de concesiune a locurilor de înhumare au următoarele obligații care, dacă nu sunt respectate, duc la încetarea de drept a contractului de concesiune:
a)	Amplasarea unui însemn care să conțină numele și prenumele concesionarului, identificarea parcelei, rândului și plaţului pentru locul de veci;
b)	Îngrijirea permanentă a locului de veci, întreținerea construcțiilor de orice fel existente la locul de veci, precum și întreținerea spațiului de acces la locul de veci; 
c)	Respectarea suprafețelor atribuite spre folosință, fiind interzisă orice extindere indiferent dacă se face în detrimentul altui loc de înhumare sau aleilor de acces ;
d)	La locurile de înhumare, concesionarilor li se admit, în principiu, numai plantații dendrofloricole de talie mică, plantarea unor arbori de talie mare se va putea face numai cu aprobarea anticipată a operatorului;
e)	Resturile vegetale rezultate din întreținerea locurilor de înhumare, resturile de materiale rezultate în urma lucrărilor de reparații ce se efectuează la părțile de construcție a mormintelor se vor depozita de către titulari numai în locurile special amenajate;
f)	Titularii dreptului de concesiune au obligația ocrotirii tuturor arborilor de talie mare aflați în incinta cimitirelor, tăierea acestor arbori se va face numai în cazuri excepționale și numai cu aprobarea operatorului;
g)	Titularii dreptului de concesiune a locurilor de înhumare au obligația de a se interesa periodic asupra datei când expiră termenul de concesiune asupra locului de înhumare și au obligația să comunice în scris orice schimbare survenită cu privire la persoana titularului și domiciliul acesteia.
 (2) Concesionarii locurilor de veci cu domiciliul in Municipiul Craiova sunt scutiți de la achitarea contravalorii serviciilor de pază, ordine, curățenie, întreținere, conform Hotărârii Consiliului Local al Municipiului Craiova nr. 503/2007. Sunt exceptați de la aceste prevederi concesionarii care au înregistrat debit restant la plata taxei de întreținere până la intrarea în vigoare a Hotărârii Consiliului Local al Municipiului Craiova nr. 503/2007.
Art. 131. Operatorul, prin Biroul Administrare Cimitire asigură următoarele servicii:
a)	închirierea capelelor în vederea depunerii persoanelor decedate și a organizării ceremonialului religios de înmormântare, precum și a celui de comemorare;
b)	concesionarea locurilor de înhumare și predarea acestora;
c)	efectuarea transcrierilor dreptului de concesiune;
d)	acordarea de consultanță referitoare la atribuirea în folosință;
e)	încasarea taxelor de concesiune și închirieri;
f)	executarea de amenajări și construcții funerare, în condițiile prevederilor prezentului capitol;
g)	servicii de înhumare/deshumare stabilite conform prevederilor prezentului capitol;
h)	servicii de întreținere/igienizare lucrări funerare/amplasament loc de veci la cererea concesionarilor;
i)	transport funerar la cerere în Municipiul Craiova sau în localitățile limitrofe;
Prestarea serviciilor prevăzute mai sus se va efectua contracost la prețurile și tarifele stabilite prin hotărâre a Consiliului Local al Municipiului Craiova, în baza propunerii Operatorului. 
Art. 132. Biroul Administrare Cimitire este răspunzător de: îngrijirea locurilor de depunere în vederea înhumării, a împrejmuirilor, a căilor de acces, a spațiilor verzi, a instalațiilor de alimentare cu apă, energie electrică, canalizare și de alte dotări.
E) Administrarea și funcționarea cimitirelor
Art. 133. (1) Personalul de administrare a cimitirelor prevăzut în acest capitol este cel aprobat în organigrama operatorului.
 	(2) În toate cimitirele se ține evidența nominală și grafică a locurilor de înhumare, precum și a tuturor evenimentelor legate de fiecare loc în parte, de către operatorul, prin Biroul Administrare Cimitire. Plațurile, rândurile și locurile de înhumare sunt numerotate.
 	(3) Pentru mormintele și operele comemorative de război din cimitirele SINEASCA și UNGURENI ce se supun regimului special, se ține o evidență separată, conform legii.
	(4) Ordinea publică este asigurată de Poliția Locală Craiova, iar paza cimitirelor este asigurată de operator prin intermediul personalului angajat în acest sens și prin monitorizarea perimetrului cimitirelor prin intermediul unui sistem de monitorizare și supraveghere video, care este conectat în permanență la un dispecerat de monitorizare al Poliției Locale a Municipiului Craiova, în situația în care există. 
	(5) Activitatea de pază a cimitirelor va fi organizată în concordanță cu prevederile Legii nr. 333/2003 actualizată, cu modificările și completările ulterioare precum și cu orice prevederi legale incidente în materie.
	 (6) Consiliul Local al Municipiului Craiova asigură fondurile necesare atât pentru întreținerea, sistematizarea, reabilitarea cimitirelor și a monumentelor funerare existente în acestea, cât și pentru instalarea, contravaloarea sistemului de monitorizare și supraveghere video necesare pentru activitatea de pază a cimitirelor a căror funcționare este reglementată de prezentul capitol, în limita bugetului alocat în acest sens.
	 (7) Proprietarul/Administratorul cimitirelor este exonerat de orice culpă în cazul unor eventuale pagube cauzate locurilor de veci sau altor bunuri aflate în incinta cimitirelor datorită intervenției forței majore sau a unui caz fortuit astfel cum sunt reglementate de Codul Civil.
Art. 134. (1) Operatorul, prin Biroul Administrare Cimitire, răspunde de întreg inventarul imobil și mobil al cimitirelor și îndeplinește formalitățile cerute de reglementările în vigoare cu privire la concesionarea locurilor de veci, înhumări, deshumări, construcții, servicii către populație și respectarea planului de sistematizare a cimitirelor ținând evidența locurilor concesionate.
	(2) Operatorul, prin Biroul Administrare Cimitire răspunde de gospodărirea și înfrumusețarea cimitirelor, îngrijirea spațiilor verzi, aleilor și supravegherea lucrărilor de construcții care se efectuează, urmărind asigurarea ordinii și curățeniei la locurile din jurul construcțiilor.
	(3) Activitatea de curățenie va fi prestată de operator.
Art. 135. (1) Intrarea persoanelor în cimitire este permisă între orele stabilite în acest scop :
a)	în intervalul 1 martie – 31 octombrie, între orele 6:00 – 21:00 ;
b)	în intervalul 1 noiembrie – și ultima zi a lunii februarie, între orele 7:00 – 18:00, cu excepția sărbătorilor religioase, când se va ține cont de obiceiul locului.
	 (2) În afara acestui program, nicio persoană nu are drept de acces sau de staționare în incinta cimitirelor, cu excepția celor care veghează, vizitează, comemorează sau se reculeg la locurile de înhumare, cât și a persoanelor care asigură paza/Politia Locală.
	 (3) Personalul operatorului care asigură respectarea programului în incinta cimitirelor poate fi compus din portari, controlori de acces sau alte persoane stabilite de conducerea unității, din persoanele desemnate să asigure instruirea, controlul și coordonarea acestei activități.
Art. 136. În scopul bunei administrări și funcționări a cimitirelor se interzice:
a)	intrarea în cimitir a persoanelor în stare de ebrietate, a cerșetorilor, vânzătorilor ambulanți și lucrătorilor;
b)	introducerea în cimitire a oricăror animale sau lăsarea lor liberă în acest spațiu;
c)	producerea de zgomot și scandal;
d)	ruperea, călcarea sau scoaterea din cimitire a florilor;
e)	profanarea, prin orice mijloace, a mormintelor;
f)	distrugerea sau degradarea în orice mod a arborilor ornamentali;
g)	aruncarea gunoaielor sau materialelor rezultate în urma lucrărilor de întreținere a mormintelor în alte locuri decât în cele stabilite în acest scop;
h)	depozitarea materialelor de construcții funerare pe aleile de acces și pe mormintele din vecinătatea celui pe care se execută lucrarea;
i)	circulația și transportul de materiale cu mijloace de transport de tonaj mare (peste 3 tone);
j)	nerespectarea suprafeței atribuite spre folosință prin extinderea în alei sau în perimetrul locurilor de înhumare învecinate, lăsarea în stare de neîntreținere a mormintelor;
k)	staționarea în incinta cimitirului a unor persoane care încearcă să acosteze concesionarii în scopul obținerii informațiilor despre lucrările funerare și locurile de veci.
l)	participarea directa sau indirecta la construcțiile funerare efectuate de persoane care nu au raporturi de muncă cu operatorul sau cu alte persoane juridice autorizate să execute lucrări; 
m)	executarea de lucrări funerare de către terțe persoane fără Autorizația emisă de Administrația Cimitirelor; 
n)	lăsarea lumânărilor/candelelor aprinse în alte locuri decât cele special amenajate în acest sens atât la locul de veci deținut cât și în alte locuri din incinta cimitirului.
Art. 137. Concesionarea locurilor de înhumare, transcrierea dreptului de concesiune asupra acestora și prestarea serviciilor ce țin de activitatea de administrare și funcționare a cimitirelor se realizează în baza tarifelor și prețurilor stabilite prin Hotărâre a Consiliului Local al Municipiului Craiova.
Art. 138. Transcrierea dreptului de concesiune se face pe baza unui act valabil încheiat prin care se face dovada dreptului de proprietate și a transmiterii acestuia: certificate de moștenitor, contracte de vânzare-cumpărare, contracte de donație, hotărâri judecătorești, etc., din cuprinsul cărora să rezulte explicit locul de veci ce face obiectul transcrierii și calitatea dobânditorului.
Art. 139. Cererile privind transcrierile dreptului de concesiune și actele ce stau la baza lor sunt arhivate și păstrate de Biroul Administrare Cimitire din cadrul operatorului.
Art. 140. În caz de deces al titularului concesiunii, dreptul de concesiune asupra locului de înhumare, se transmite potrivit dispozițiilor legale.
Art. 141. (1) Prin acte între vii, dreptul de concesiune se poate transmite între rude, prin acte autentice.
	(2) În toate situațiile, transcrierea dreptului de concesiune se face cu plata integrală a taxei de concesiune de către noul concesionar, cu excepția transcrierilor între rudele de gradul I care se face cu titlu gratuit. Plata anticipată făcută de fostul concesionar nu profită noului concesionar.
	(3) Cuantumul redevenței se stabilește în funcție de categoria de clasificare a cimitirului, prin Hotărâre a Consiliului Local al Municipiului Craiova, în lei/loc de înhumare/an. Suprafața cuprinsă în plaţ mai mare decât locul de înhumare este supusă taxării în lei/m2 /an, fiind exceptată suprafața ocupată de lucrări funerare cu caracter de operă de artă recunoscute conform legii.
Art. 142. (1) Nefiind obiect al dreptului de proprietate personală, locurile de veci nu pot fi înstrăinate prin acte între vii, cu excepția situațiilor prevăzute la art. 140 și art. 114, lit. b.
 (2) Transmiterea drepturilor referitoare la lucrări și monumente funerare rămâne supusă regulilor de drept comun în materie de proprietate.
Art. 143. (1) Locurile de înhumare cu caracter istoric aflate în incinta cimitirelor de sub autoritatea Consiliului Local al Municipiului Craiova, precum și locurile prezervate în vederea atribuirii lor unor personalități, nu pot fi atribuite în folosință.
		 (2) Evidența mormintelor și a operelor comemorative ale eroilor, precum și a oamenilor de știință, cultură, artă și sport se va ține de către Biroul Administrare Cimitire din cadrul operatorului.
		 (3) Mormintele și operele comemorative de război fac obiectul unor reglementări speciale în privința inventarierii și evidenței acestora, a marcării lor, a înființării, reorganizării și extinderii parcelelor de onoare, a conservării și restaurării, precum și a întreținerii lor.
		 (4) În toate situațiile, în privința mormintele și operelor comemorative de război situate în cimitirele SINEASCA și UNGURENI sunt aplicabile regulile speciale prevăzute de Legea nr. 379/2003 privind regimul mormintelor si operelor comemorative de război, cu modificările și completările ulterioare, iar cele care sunt înscrise în Lista monumentelor istorice se supun regimului juridic stabilit prin Legea nr. 422/2001, cu modificările și completările ulterioare, dispozițiile prezentului Regulament aplicându-se doar în măsura în care nu contravin Legii speciale.
Art. 144.  Reatribuirea în folosință a locurilor de înhumare se va face numai la expirarea concesiunii, cu respectarea prevederilor prezentului Regulament. La reconcesionare se stabilește cuantumul redevenței restante.
Art. 145.  Actele de concesiune a locurilor de înhumare eliberate de Biroul Administrare Cimitire până la data de 01.07.2013 sunt și rămân valabile.
Art. 146.  Atribuțiile ce revin personalului încadrat în activitatea de administrare a cimitirelor se stabilesc conform legislației speciale în materia raporturilor de muncă.


